Lars Barfoed

Lars Barfoed (født 4. juli 1957 på Frederiksberg) er en dansk kommunikasjonsdirektør og tidligere konservativ politiker. Han var folketingsmedlem 2001–2015, innehaver av flere ministerposter i Anders Fogh Rasmussen og Lars Løkke Rasmussens regjeringer, og Det Konservative Folkepartis leder 2011–2014.

Han vokste opp i Rødovre som sønn av kaptein og skipsinspektør Erik Barfoed og kontorassistent Tove Leffers. Faren tok navnet Barfoed fra sin mormors slekt. Lars Barfoeds tippoldefar var overrettssakfører Theodor Cæsar Emil Barfoed. Lars Barfoed gikk Statsgymnasiet Schneekloths skole, deretter jusstudiet ved Københavns Universitet. Etter endt utdannelse ble han juridisk sekretær for den konservative folketingsgruppen 1981–1982 og sekretær i Dansk Arbejdsgiverforening 1982–1985, deretter direktør i varehandelens organisasjoner, som i 1993 gikk inn i Dansk Handel & Service, hvor Barfoed ble viseadministrerende direktør. Han var direktør i bankenes interesseorganisasjon Finansrådet 1994–2001.

Barfoed meldte seg inn i Konservativ Ungdom som 17-åring og regnes til partiets urban-konservative fløy. Han var innvalgt i kommunestyret i Rødovre 1978–1985 og møtte som varamedlem i Folketinget for Københavns amtskrets i 1984 og 1985. Etter mange år i næringslivet ble han i 2001 innvalgt i Folketinget fra Frederiksborg amtskrets. Som partiets finans- og næringspolitiske talsmann ble Barfoed vel ansett, men «hans noe mutte fremtreden kombinert med forslag på tvers av det politisk mulige gjorde ham vanskelig anvendelig for de konservative», mener journalist Kaare Skou.

I 2005 ble Barfoed utnevnt til familie- og forbrukerminister, men gikk av i 2006 etter at matvarekontrollen ikke kunne gjennomføre sine pålagte årlige kontroller av alle virksomheter, og en kritisk rapport fra riksrevisjonen om hans egen redegjørelse for saken overfor Folketinget. Han var senere transportminister 2008–2010 og justisminister 2010–2011.

Barfoed var lenge ansett som et mulig lederemne for de konservative. I januar 2011 ble han valgt til politisk leder for de konservative; i mars samme år også til formann i partiorganisasjonen. Barfoed var den avtroppende Lene Espersens ønskede etterfølger. I et intervju med Berlingske etter landsmøtet mente Barfoed at Danmarks største fremtidige utfordring ikke var økonomien, men press på dansk kultur fra innvandring og globalisering. Høsten 2014 trakk han seg som politisk leder og partiformann til fordel for Søren Pape Poulsen. I 2015 ble ikke Barfoed gjenvalgt til Folketinget, etersom de konservative tapte sitt antatt sikre mandat fra Frederiksberg og Københavns storkrets.

Etter tiden i Folketinget har Barfoed vært assosiert partner i kommunikasjonsbyrået Communiqué, senere partner og direktør i Primetime. I 2017 ble han styreformann i det statlige danske nettselskapet.

Han har tre barn fra sitt tidligere ekteskap med Susanne Barfoed, som også har vært konservativ politiker i Stenløse. Lars Barfoed var gift med Vibeke Sylvest, jurist og EU-sjef i Dansk Handel & Service, fra 2008 til 2013. Han giftet seg i 2014 med det tidligere konservative folketingsmedlemmet Helle Sjelle; de bor på Frederiksberg.

Lars Barfoed er kommandør av Dannebrogordenen fra 2006.

Referanser

Eksterne lenker 
 
 
 

Danske justisministre
Danske transportministre
Danske familie- og forbrukerministre
Det Konservative Folkeparti-ministre
Folketingsmedlemmer fra Det Konservative Folkeparti
Danske partiledere
Danske jurister
Alumni fra Københavns Universitet
Dannebrogordenen
Personer fra Rødovre kommune